Materiál na rokovanie 
Hospodárskej a sociálnej rady SR
dňa 24. 6. 2019

		k bodu č. 5)

Stanovisko ZMOS
k návrhu zákona, ktorým sa mení a dopĺňa zákon č. 355/2007 Z. z.
o ochrane, podpore a rozvoji verejného zdravia a o zmene a doplnení
    niektorých zákonov v znení neskorších predpisov a ktorým sa dopĺňajú niektoré zákony  

Všeobecne k materiálu:
Predkladateľom  návrhu zákona je Ministerstvo zdravotníctva Slovenskej republiky. Cieľom právnej úpravy je prijatie opatrení zameraných na prevenciu a kontrolu prenosných ochorení v Slovenskej republike a posilnenia akcieschopnosti SR na úseku ochrany zdravia obyvateľstva pred prenosnými ochoreniami. 

Navrhovaná  úprava sa dotýka aj podmienok v kolektívnych zariadeniach, kde existuje riziko, že neočkované deti môžu byť pôvodcami nákazy pre iné deti, môžu ich priamo ohroziť. Ustanovuje sa povinnosť zabezpečiť, aby do predškolského zariadenia bolo prijaté len dieťa,  ktoré sa podrobilo povinnému pravidelnému očkovaniu, alebo má potvrdenie, že je proti nákaze imúnne či nemôže byť očkované. Uvedené obmedzenie sa nevzťahuje na plnenie povinnej školskej dochádzky vykonávanej podľa zákona č. 245/2008 Z. z. o výchove              a vzdelávaní. 

Vzhľadom na potrebu prijatia protiepidemických opatrení príslušným regionálnym úradom verejného zdravotníctva v prípade zavlečenia prenosného ochorenia do kolektívu  sa zavádza povinnosť pre fyzické osoby - podnikateľov a právnické osoby, ktoré prevádzkujú zariadenie pre deti a mládež, viesť zoznam osobných údajov potrebných pre tento účel. Vypúšťa sa skutková podstata priestupku za nepodrobenie sa povinnému pravidelnému očkovaniu.

Navrhovaná úprava sa dotýka aj posudkovej činnosti orgánov verejného zdravotníctva. Posudková činnosť je v zmysle zákona č. 355/2007 Z. z. chápaná ako proces posudzovania a vyhodnocovania opatrení a návrhov z hľadiska ich možného negatívneho vplyvu na verejné zdravie. Výsledkom je vydanie záväzného stanoviska alebo rozhodnutia. Vypustením posudkovej činnosti pri vybraných typoch prevádzok ako aj  prevádzok,  ktoré už boli orgánom verejného zdravotníctva schválené a dochádza len k zmene fyzickej osoby – podnikateľa alebo právnickej osoby, ktorá priestory prevádzkovala a súčasne nedošlo k žiadnej zmene v prevádzkovaní a jej nahradením oznamovacou povinnosťou sa zníži nielen administratívna záťaž  pre podnikateľov. Navrhovanou zmenou nedôjde k zníženiu ochrany verejného zdravia, prevádzky budú naďalej povinné dodržiavať zákonné povinnosti v oblasti verejného zdravia. Ich dodržiavanie naďalej kontrolované príslušným orgánom verejného zdravotníctva. Cieľom navrhovaných opatrení je zlepšenie podnikateľského prostredia.  

Návrh zákona zasahuje, resp. znižuje reguláciu fyzických a právnických osôb – prevádzkovateľov zariadení verejného stravovania pri zachovaní hygienických kritérií na prevádzku a bezpečnosť podávaných hotových pokrmov a nápojov, tým že sa umožní vstup osoby so spoločenským zvieraťom (napríklad psom, mačkou) do priestorov určených na konzumáciu stravy,  ak  to povolí prevádzkovateľ zariadenia verejného stravovania. 

Pripomienky k návrhu:
ZMOS k predloženému návrhu zákona neuplatnil pripomienky, upozorňuje však, že môže prísť minimálne k výkladovému rozporu s návrhom zákona skupiny poslancov NR SR, ktorým sa zavádza povinné predprimárne vzdelávanie 5-ročných detí v materských školách. Keďže podľa návrhu nejde explicitne o povinnú školskú dochádzku, výnimka z povinného očkovania sa pri prijímaní 5-ročných detí na povinné predprimárne vzdelávanie v materských školách sa na tieto deti pravdepodobne nebude vzťahovať. 

Záver:
ZMOS navrhuje, aby Hospodárska a sociálna rada SR odporučila predložený návrh zákona na ďalšie legislatívne konanie.

                                                                                            Mgr. Branislav Tréger, PhD.
                                                                                                      predseda ZMOS